KIRJALLINEN KYSYMYS E-1635/01 esittäjä(t): Pere Esteve (ELDR) komissiolle. Kiinteistöjen ostaminen Mallorcalla.



Virallinen lehti nro 364 E , 20/12/2001 s. 0164 - 0165



KIRJALLINEN KYSYMYS E-1635/01 esittäjä(t): Pere Esteve (ELDR) komissiolle (12. kesäkuuta 2001) Aihe: Kiinteistöjen ostaminen Mallorcalla Universidad de les Illes Baleares -yliopiston viimeisimpien tutkimusten mukaan saksalaiset omistavat nykyään 15 prosenttia Mallorcan saaresta. Saaren pohjoisosassa sijaitsevassa Serra de Tramuntanassa osuus on 25 prosenttia, ja joissakin kunnissa suurin osa alueesta on jo saksalaisomistuksessa. Saksan konsulaatin mukaan tällä hetkellä jo 90 000 saksalaista omistaa kiinteistöjä Mallorcalla. Toisaalta pelkästään viime vuonna asuntojen hinnat ovat nousseet Baleaareilla 26,6 prosenttia. Espanjassa asuntojen hintojen nousu on ollut suurinta juuri Baleaarien autonomisella alueella. Komissio on tunnustanut hiljattain, että kiinteistöjen osto on poliittisesti arka asia suurimmassa osassa EU:n ehdokasvaltioista. Tämän takia komissio on tehnyt ehdotuksen toisen asunnon hankinnan rajoittamisesta viideksi vuodeksi. Aikanaan myös Euroopan yhteisön perustamissopimukseen liitetyssä pöytäkirjassa nro 1 sovittiin. että Tanska saa pitää voimassa vapaa-ajan asunnon hankkimista koskevan voimassa olevan [oman] lainsäädäntönsä. On otettava huomioon Euroopan unionin toimielinten aikaisemmat ratkaisut sekä poikkeuksellinen tilanne Baleaarien kiinteistömarkkinoilla. Onko komissio tietoinen tästä tilanteesta? Aikooko komissio ryhtyä toimenpiteisiin ratkaistakseen tämän Baleaareja koskevan ongelman? Mistä johtuu, että tiettyjä alueita Euroopassa suojellaan, kun samasta ongelmasta kärsiviä Baleaareja ei suojella lainkaan? Pedro Solbes Miran komission puolesta antama vastaus (31. heinäkuuta 2001) Pääomien liikkuvuus on EY:n perustamissopimuksen 56-60 artiklassa (ent. 73 b - 73 g artikla) taattu perusvapaus. Perustamissopimuksen 56 artiklassa toistetaan jäsenvaltioiden välisten pääomanliikkeiden täydellisen vapauttamisen periaate, joka oli esitetty jo perustamissopimuksen 67 artiklan täytäntöönpanosta 24 päivänä kesäkuuta 1988 annetussa neuvoston direktiivissä 88/361/ETY(1). Pääomanliikkeitä ei määritellä perustamissopimuksessa. Euroopan yhteisöjen tuomioistuin käyttää kuitenkin direktiiviin liitettyä pääomanliikkeiden nimikkeistöä suuntaa-antavana, ei täydellisenä, luettelona pääomanliikkeistä. Nimikkeistössä on mainittu pääomanliikelajeina sekä ulkomailla asuvan kiinteistösijoitukset kotimaahan että kotimaassa asuvan kiinteistösijoitukset ulkomaille. Tämän johdosta yhteisön kansalaiset voivat sijoittaa vapaasti kiinteistöihin Baleaareilla. Tällaisten pääomanliikkeiden rajoittaminen olisi EY:n perustamissopimuksen vastaista ellei se olisi hyväksyttyä 57 artiklan perusteella tai oikeutettua yleisen järjestyksen, turvallisuuden tai kansanterveyden perusteella. Yhteisöjen tuomioistuimen mukaan nämä poikkeukset on ymmärrettävä suppeasti eikä niihin sisälly taloudellisiin tekijöihin perustuvaa tulkintaa. Viimeisen kysymyksen osalta komissio haluaa muistuttaa, että Tanskan loma-asuntojen ostamista koskeva rajoitus on ainoa jäsenvaltiokohtainen poikkeus pääomanliikkeiden vapaasta liikkumisesta yhteisössä. Kiinteistön hankkimista Tanskassa koskeva pöytäkirja nro 1 on olennainen osa EY:n perustamissopimusta eikä sen voimassaololla ole määräaikaa. Tämän määräyksen muuttaminen edellyttäisi kaikkien jäsenvaltioiden, myös Tanskan, hyväksymää muutosta perustamissopimukseen tai Tanskan yksipuolista päätöstä lieventää rajoituksiaan. Liittymisneuvotteluissa ehdokasmaille on myönnetty eräitä väliaikaisia poikkeuksia EY:n perustamissopimuksesta. Näitä poikkeuksia ovat kiinteistöjä (maatalousmaata, metsiä ja loma-asuntoja) koskevat siirtymäkauden toimenpiteet. Toisin kuin pöytäkirja nro 1, nämä toimenpiteet ovat määräaikaisia. (1) EYVL L 178, 8.7.1988.